## Uredba o osnivanju Visokog gospodarskog učilišta u Križevcima

### NN 40/1998 (23.3.1998.), Uredba o osnivanju Visokog gospodarskog učilišta u Križevcima

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine",
br. 76/93 i 29/97) i članka 10. stavka 2. Zakona o visokim učilištima ("Narodne
novine", broj 59/96 - pročišćeni tekst), Vlada Republike Hrvatske je na
sjednici održanoj 19. ožujka 1998. godine donijela

## **UREDBU**

### **O OSNIVANJU VISOKOG GOSPODARSKOG UČILIŠTA U KRIŽEVCIMA**

Članak 1.

Ovom Uredbom osniva se javna ustanova pod nazivom: Visoko gospodarsko
učilište u Križevcima.

Sjedište Visokog gospodarskog učilišta (u daljnjem tekstu: Učilište)
je u Križevcima, Mislava Demerca 1.

Članak 2.

Osnivač Učilišta je Republika Hrvatska, a prava i dužnosti osnivača
obavljat će Ministarstvo znanosti i tehnologije.

Članak 3.

Djelatnost Učilišta je:

- ustrojavanje i izvođenje stručnih dodiplomskih studija iz područja
biotehničkih znanosti, polje: agronomija;

- obavljanje visokostručnog rada iz područja biotehničkih znanosti;

- obavljanje znanstvenoistraživačkog rada iz biotehničkih znanosti uz
uvjete prema posebnim propisima;

- ustrojavanje i izvođenje programa stalnog stručnog usavršavanja djelatnika
u polju agronomije;

- ustrojavanje i ostvarivanje izdavačke, bibliotečne i informatičke
djelatnosti za potrebe naobrazbe i stručnog rada.

Članak 4.

Tijela Učilišta su upravno vijeće, dekan i nastavničko vijeće.

Članak 5.

Učilištem upravlja upravno vijeće.

Upravno vijeće donosi program rada i razvoja i nadzire njihovo izvršavanje,
odlučuje o financijskom planu, odlučuje o načinu upotrebljavanja dobiti
koju ostvari, donosi odluke u drugom stupnju o ostvarivanju pojedinačnih
prava zaposlenika, donosi godišnji obračun, predlaže osnivaču promjenu
ili proširenje djelatnosti, daje dekanu suglasnost na statut, daje osnivaču
i dekanu prijedloge i mišljenja o pojedinim pitanjima te donosi odluke
i obavlja druge poslove utvrđene zakonom i statutom Učilišta.

Članak 6.

Upravno vijeće ima predsjednika i četiri (4) člana koje imenuje ministar
znanosti i tehnologije na 4 godine. Jednog člana imenuje se iz redova zaposlenika
Učilišta na prijedlog dekana.

Ministar znanosti i tehnologije može razriješiti predsjednika i bilo
kojeg člana upravnog vijeća i prije isteka vremena na koje je imenovan.

Način rada i odlučivanja upravnog vijeća utvrđuju se statutom Učilišta.

Predsjednik i članovi upravnog vijeća imaju pravo na nadoknadu za svoj
rad, u skladu sa statutom Učilišta.

Članak 7.

Čelnik i voditelj Učilišta je dekan.

Dekana bira nastavničko vijeće na način i u postupku utvrđenom statutom
Učilišta. Za dekana može biti izabran nastavnik u znanstveno-nastavnom
zvanju ili nastavnom zvanju profesora visoke škole.

Dekan obavlja sljedeće poslove:

- ustrojava i vodi rad i poslovanje Učilišta,

- predstavlja i zastupa Učilište,

- poduzima sve pravne radnje u ime i za račun Učilišta,

- zastupa Učilište u svim postupcima pred sudovima, upravnim i drugim
tijelima te pravnim osobama s javnim ovlastima,

- daje pismenu punomoć drugoj osobi u granicama svoje ovlasti, da zastupa
Učilište u pravnom prometu,

- određuje osobe ovlaštene za potpisivanje financijske i druge dokumentacije,

- predsjedava nastavničkim vijećem,

- donosi statut Učilišta na prijedlog nastavničkog vijeća,

- obavlja i druge poslove utvrđene zakonom i statutom Učilišta.

Dekan je odgovoran za zakonitost rada Učilišta.

Članak 8.

Dekan ne može bez suglasnosti upravnog vijeća sklapati poslove o stjecanju,
opterećenju ili otuđenju nekretnina.

Učilište ne može bez suglasnosti osnivača steći, otuđiti ili opteretiti
nekretnine ili drugu imovinu, niti ugovoriti drugi posao, ako vrijednost
pojedinačnog ugovora prelazi iznos od 200.000,00 kuna.

Članak 9.

Nastavničko vijeće je stručno vijeće Učilišta.

Nastavničko vijeće čine svi nastavnici u znanstveno nastavnom zvanju
i zvanju profesora visoke škole, višeg predavača i predavača te predstavnici
suradnika i studenata na način određen statutom Učilišta.

Članak 10.

Nastavničko vijeće obavlja sljedeće poslove:

- bira dekana,

- predlaže dekanu statut Učilišta i akt o ustroju radnih mjesta,

- donosi nastavne programe, uz suglasnost Ministarstva znanosti i tehnologije,

- imenuje nastavnička i stručna povjerenstva,

- donosi nastavne planove,

- provodi izbore u zvanju,

- provodi postupak priznavanja istovrijednosti odnosno potpune istovrijednosti
diploma,

- obavlja ostale stručne i druge poslove utvrđene statutom Učilišta.

Članak 11.

Statutom se pobliže uređuje ustrojstvo, ovlasti, način rada i odlučivanja
pojedinih tijela Učilišta i druga važna pitanja za djelatnost Učilišta.

Članak 12.

Sredstva Učilišta čine nekretnine, sredstva za rad, financijska sredstva
i prava pribavljena u korist Poljoprivrednog instituta iz Križevaca do
stupanja na snagu ove Uredbe.

Nekretnine Poljoprivrednog instituta Križevci koje se prenose na Učilište,
čine:

- 80 katastarskih čestica zemljišta, ukupne površine 90 ha, u k.o. Križevci,
upisanih u Zemljišno-knjižnom odjelu Općinskog suda u Križevcima;

- 11 objekata u k.o. Križevci, upisanih u Zemljišno-knjižnom odjelu
Općinskog suda u Križevcima, koji se nalaze na katastarskim česticama:
739, 740, 742/1, 742/2, 745/2, 745/3, 748 i 754, a odnose se na: zgradu
za izvođenje nastave, laboratorij, skladišta, nadstrešnice za strojeve,
staje, staklenik, peradnjak, pčelinjak, objekat za sjemenarstvo i upravnu
zgradu.

Za obveze Poljoprivrednog instituta iz Križevaca nastale do stupanja
na snagu ove Uredbe odgovarat će Učilište.

Članak 13.

Nastavnike, suradnike i ostale zaposlenike Poljoprivrednog instituta
iz Križevaca preuzet će Učilište.

Članak 14.

Sredstva za osnivanje i početak rada Učilišta osiguravaju se u iznosu
od 50.000,00 kuna na teret državnog proračuna za rad javnih visokih učilišta.

Sredstva za redovnu djelatnost Učilišta osiguravaju se iz sredstava
državnog proračuna za rad javnih visokih učilišta i iz vlastitih prihoda.

Članak 15.

Učilište nema za cilj stjecanje dobiti. Ukoliko Učilište u obavljanju
svoje djelatnosti ostvari dobit, ta se dobit upotrebljava isključivo za
obavljanje i razvoj djelatnosti Učilišta.

Članak 16.

U snošenju gubitaka nastalih poslovanjem kao i za svoje obveze, Učilište
odgovara cijelom svojom imovinom.

Republika Hrvatska solidarno i neograničeno odgovara za obveze Učilišta.

Članak 17.

Ministar znanosti i tehnologije imenovat će privremenog dekana Učilišta
u roku od 15 dana od dana stupanja na snagu ove Uredbe.

Članak 18.

Privremeni dekan obavit će pripreme za početak rada Učilišta, a naročito
pribaviti mišljenje Nacionalnog vijeća za visoku naobrazbu o ispunjavanju
standarda vrsnoće za ustrojstvo i izvedbu studija i dopusnicu ministra
znanosti i tehnologije za početak obavljanja djelatnosti te podnijeti prijavu
za upis u sudski registar.

Privremeni dekan donijet će statut prije početka obavljanja djelatnosti
Učilišta.

Članak 19.

Nastavni plan i program donijet će se prije početka obavljanja djelatnosti
Učilišta.

Nastavni plan i program podvrgava se suglasnosti Ministarstva znanosti
i tehnologije, uz prethodno mišljenje Nacionalnog vijeća za visoku naobrazbu.

Članak 20.

Učilište može početi obavljati djelatnost danom upisa u sudski registar.

Članak 21.

Ova Uredba stupa na snagu danom objave u "Narodnim novinama".

Klasa: 602-04/96-01/17
Urbroj: 5030104-98-1
Zagreb, 19. ožujka 1998.

Predsjednik
**mr. Zlatko Mateša,** v. r.

Uredba, NN 40/1998-494